Zagreb, 9. listopada 2020.g.

**Z A P I S N I K**

sa **101. sjednice** Povjerenstva za odlučivanje o sukobu interesa održane dana 9. listopada 2020. godine u prostorijama Povjerenstva za odlučivanje o sukobu interesa, s početkom u 10,30 sati.

**PRISUTNI:** Nataša Novaković,Tončica Božić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac, Martina Jurišić i Ivan Matić.

**ODSUTNI**: Tatijana Vučetić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 100. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red.

Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-129/19, dužnosnica KATICA MIŠKOVIĆ, pomoćnica ministra regionalnog razvoja i fondova Europske unije**, iznosi predmet i navodi da Povjerenstvo na 65. sjednici, donijelo Odluku kojom se utvrđuje da je dužnosnica istovremenim obavljanjem funkcije pomoćnice ministra regionalnog razvoja i fondova Europske unije i funkcije člana Upravnog vijeća ustanove Hrvatski centar za zadružno poduzetništvo, a koji nije ustanova od posebnog državnog interesa niti od posebnog interesa za jedinicu lokalne ili regionalne samouprave niti je posebnim zakonom određeno da je dužnosnica članica upravnog vijeća po položaju počinila povredu članka 14. stavka 1. ZSSI-a. Navedenom odlukom utvrđeno je i da je povreda dužnosnice trajala od 1. srpnja 2017.g. do dana donošenja navedene odluke Povjerenstva. Za navedenu povredu izrečena joj je sankcija u iznosu od 2.000,00 kuna. Protiv navedene Odluke Povjerenstva dužnosnica je podnijela tužbu te je Upravni sud u Osijeku donio presudu kojom je poništena Odluka Povjerenstva i predmet vraćen na ponovni postupak.

U obrazloženju presude navodi se kako je svojim postupanjem dužnosnica povrijedila odredbe članka 14. stavka 1. ZSSI-a, međutim da sud smatra osnovanim navod tužiteljice da je obrazloženje osporavane odluke kontradiktorno u pogledu utvrđene duljine trajanja povrede od strane iste, budući da je riječ o pretjeranom formalizmu od strane tuženika. Upravni sud u Osijeku navodi da budući da tužiteljica nakon stupanja na snagu Zakona o izmjenama zakona o zadrugama koji je stupio na snagu 1. siječnja 2019.g. i kojim je prestao postojati Hrvatski centar za zadružno poduzetništvo tužiteljica više nije mogla utjecati na svoje članstvo u Upravnom vijeću predmetne ustanove. Pritom, Upravni sud u Osijeku obrazlaže kako je odluka tuženika o izboru i visini sankcije njegovo diskrecijsko pravo te da sud može isključivo odlučivati o zakonitosti izbora, granicama ovlasti i svrsi radi koje je navedena sankcija dana, no da je predmet valjalo vratiti na ponovno odlučivanje u pogledu izbora sankcije pri čemu je na tuženiku da u ponovljenom postupku odluči o primjerenoj sankciji s obzirom na narav i duljinu trajanja povrede za koju je utvrđeno da traje do 1. siječnja 2019.g. U ponovljenom postupku Povjerenstvo je izvršilo uvid u Odluku i u cjelokupnu dokumentaciju koja prileži spisu.

Izvjestiteljica predlaže donošenje odluke kojim se utvrđuje povreda čl. 14. st. 1. ZSSI-a zbog navedenih okolnosti istovremenog obavljanja dviju funkcija u razdoblju od 1. srpnja 2017.g. do 1. siječnja 2019.g. te da se dužnosnici za utvrđenu povredu izrekne sankcija u iznosu 2.000,00 kuna, koja će se izvršiti u 2 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-231/19, dužnosnica ŽELJKA ŠARČEVIĆ GRGIĆ, općinska načelnica Općine Klana** iznosi predmet i navodi da je Povjerenstvo pokrenulo postupak protiv dužnosnice zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 12. ožujka 2019.g. s imovinom utvrđenom u postupku provjere na temelju podataka pribavljenih od nadležnih tijela, a koji se odnose na podatke o ostalim prihodima, podatke o nekretninama i podatke o pokretninama koje se upisuju u javni registar.

Izvjestiteljica iznosi utvrđenja iz izvješća o imovinskom stanju dužnosnika i u kojem dijelu podataka je došlo do nesklada između prijavljene imovine dužnosnice i imovine utvrđene u postupku redovite provjere uspoređujuću s podacima o imovini prikupljenoj od drugih nadležnih tijela.

Na Odluku o pokretanju postupka dužnosnica je dostavila pisano očitovanje, međutim, nesklad podataka nije opravdala.

 Izvjestiteljica predlaže da se donese odlukakojom se utvrđuje da je dužnosnica počinila povrede članka 27. ZSSI-a, u vezi s člancima 8. i 9. ZSSI-a u odnosu na utvrđeni nesklad u dijelu podataka o nekretninama, dijelu podataka o pokretninama koje se upisuju u javni registar i dijelu podataka o ostalim prihodima te da joj se za utvrđene povrede izrekne sankcija u ukupnom iznosu od 4.000,00 kn, koja će se izvršiti u četiri obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Tončica Božić kao izvjestiteljica u predmetu **P-232/19, dužnosnik ORSAT MILJENIĆ, predstojnik Ureda Predsjednika Republike Hrvatske i savjetnik Predsjednika za vanjsku i europsku politiku,** iznosi predmet i navodi da je Povjerenstvo izvršilo redovitu provjeru podataka iz izvješća o imovinskom stanju dužnosnika i utvrdilo nesklad u odnosu na podatke pribavljene od drugih nadležnih tijela.

Izvjestiteljica iznosi utvrđenja iz izvješća o imovinskom stanju dužnosnika i u kojem dijelu podataka je došlo do nesklada.

Dužnosniku je upućen zaključak na koji se isti očitovao.

Izvjestiteljica u bitnom iznosi očitovanje dužnosnika.

Izvjestiteljica predlaže da se donese odluka o pokretanju postupka zbog kršenja odredbi iz članka 8. i 9. ZSSI-a, koja proizlaze iz nesklada u odnosu na podatke u dijelu izvješća koji se odnosi na drugi dohodak dužnosnika, na nekretnine te na udjele, dionice i vrijednosne papire u poslovnim subjektima.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Član Povjerenstva Davorin Ivanjek kao izvjestitelj u predmetu **P-164/19, dužnosnik MILORAD PUPOVAC, zastupnik u Hrvatskom saboru** iznosi predmet i navodi da je protiv dužnosnika podnesena prijava u kojoj se u bitnome navodi da je u izvješću o imovinskom stanju koje je podnio Povjerenstvu dana 14. listopada 2016.g. naveo da njegova supruga ostvaruje na godišnjoj razini primanja u iznosu od 10.346,35 kn te se izražava sumnja u točnost navedenog podatka obzirom da je zaposlena kod poslodavca Europapress Holding d.o.o.

Povjerenstvo je provelo redovitu provjeru podataka iz izvješća o imovinskom stanju dužnosnika i utvrdilo nesklad u odnosu na podatke pribavljene od drugih nadležnih tijela.

Dužnosniku je upućen zaključak na koji se isti očitovao.

Izvjestitelj u bitnom iznosi očitovanje dužnosnika.

 Izvjestitelj predlaže da se donese odluka o pokretanju postupka zbog mogućeg kršenja odredbi iz članka 8. i 9. ZSSI-a, u svezi sa člankom 27. ZSSI-a, u odnosu na utvrđeni nesklad u pogledu nerazmjera između ostvarenih godišnjih neto plaća dužnosnikove supruge, u pogledu nenavođenja drugih primitaka uz plaću, koje je njegova supruga primila, u pogledu nenavođenja osobnog automobila marke Citroen, tip C3, u vlasništvu njegove supruge, u pogledu nenavođenja 69 dionica trgovačkog društva Hrvatski telekom d.d. u vlasništvu njegove supruge, u pogledu nenavođenja nekretnine u vlasništvu dužnosnika te nekretnine u vlasništvu njegove supruge.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tončica Božić kao izvjestiteljica u predmetu **P-145/20, dužnosnik TOMISLAV TOLUŠIĆ, zastupnik u Hrvatskom saboru do 22. srpnja 2020.g.,** iznosi predmet i navodi da je protiv dužnosnika podnijeta prijava koja se u bitnom sastoji od navoda kako se podnositeljica prijave javila na natječaj za dodjelu mjera ruralnog razvoja, na što je navodno utjecao dužnosnik Tomislav Tolušić prijeteći podnositeljici i njezinom suprugu, što je prouzrokovalo dobrovoljno odustajanje podnositeljice od prijave na navedeni natječaj za dodjelu mjera.

Izvjestiteljica navodi da se od podnositelja zatražilo da konkretizira prijavu. Podnositelj se do dana sjednice nije očitovao.

Izvjestiteljica predlaže da se donese odluka o nepokretanju postupka s obzirom da okolnosti navodnog utjecaja dužnosnika na osobni projekt podnositelja prijave, vezano za mjere ruralnog razvoja, ne upućuju na moguću povredu odredbi ZSS-a počinjenu od strane dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5 točci dnevnog reda dovršeno.

Prekida se sjednica u 11.35 sati te se određuje pauza od 10. min radi vijećanja i glasovanja po prethodnim točkama dnevnog reda.

Utvrđuje se da se sjednica nastavlja u 11.45 sati.

**Prelazi se na raspravljanje o 6. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-149/20, dužnosnik ANTE PLAZONIĆ, zastupnik u Hrvatskom saboru do 22. srpnja 2020.g.,** iznosi predmet i navodi da je Povjerenstvo provelo administrativnu provjeru izvješća o imovinskom stanju dužnosnika te utvrdilo da dužnosnik nijeispunio obvezu podnošenja pravilno i potpuno ispunjenog izvješća o imovinskom stanju. Dužnosniku je upućen zaključak te je dana 29. rujna 2020.g. dostavio Povjerenstvu izvješće o imovinskom stanju sa svrhom ispravka podataka u elektroničkom obliku, međutim, navedeno izvješće dužnosnik do dana sjednice nije dostavio u fizičkom obliku, odnosno ispisano i potpisano od strane dužnosnika te ovjereno od strane tijela javne vlasti u kojem je dužnosnik obnašao dužnost.

Izvjestiteljica predlaže da se donese odluka o pokretanju postupka zbog moguće povrede članka 8. i 9. ZSSI-a koja proizlazi iz propusta dužnosnika da podnese pravilno i potpuno ispunjeni obrazac izvješća o imovinskom stanju a povodom stupanja na dužnost zastupnika u Hrvatskom saboru.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Član Povjerenstva Davorin Ivanjek kao izvjestitelj u predmetu **P-175/19, dužnosnik IVO MILATIĆ, državni tajnik u Ministarstvu gospodarstva i održivog razvoja,** iznosi predmet i navodi da je Povjerenstvo provelo redovitu provjeru podataka izvješća o imovinskom stanju dužnosnika.

Izvjestitelj iznosi utvrđenja u kojem dijelu podataka je došlo do nesklada između prijavljene imovine dužnosnika i imovine utvrđene u postupku redovite provjere uspoređujuću s podacima o imovini prikupljenoj od drugih nadležnih tijela.

Dužnosniku je upućen zaključak na koji se isti očitovao.

Izvjestitelj u bitnom iznosi očitovanje dužnosnika.

Izvjestitelj predlaže da se doneseodluka o pokretanju postupka zbog mogućeg kršenja odredbi iz članka 8. i 9. ZSSI-a u svezi sa člankom 27. ZSSI-a, koja proizlazi iz nesklada u pogledu nenavođenja nekretnina u vlasništvu dužnosnika, u suvlasništvu dužnosnika i njegove supruge, u pogledu nenavođenja supruge kao suvlasnice nekretnina te u pogledu nerazmjera površine nekretnina.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Predsjednica Povjerenstva kao izvjestiteljica u predmetu **P-151/20, dužnosnica SANJA MRZLJAK JOVANIĆ, zamjenica gradonačelnika Grada Slatine** iznosi predmet i navodi da je protiv dužnosnice podnesena prijava u kojoj se u bitnome navodi da je Turistička zajednica Grada Slatine, čiji osnivač je Grad Slatina, koristila usluge tvrtke Grafika Calco u vlasništvu bračnog druga dužnosnice Sanje Mrzljak Jovanić i njegove sestre.

Izvjestiteljica iznosi sve relevantne podatke utvrđene u postupku.

Izvjestiteljica predlaže donošenje odluke o pokretanju postupka zbog moguće povrede članka 18. stavka 1. ZSSI-a, koja proizlazi iz propusta obavještavanja Povjerenstva o stupanju u poslovne odnose između Grada Slatine, kao tijela javne vlasti u kojem dužnosnica obnaša dužnost, i zajedničkog obrta CALCO, u kojem je 50% udjela u vlasništvu imao bračni drug dužnosnice.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Predsjednica Povjerenstva kao izvjestiteljica u predmetu **P-123/20, dužnosnik BOŽIDAR NOVOSELEC, općinski načelnik Općine Sračinec,** iznosi predmet i navodi da je protiv dužnosnika podnesena prijava u kojoj se u bitnome navodi da je dužnosnik omogućio pojedinim privatnim osobama, članovima Hrvatske narodne stranke, čiji je i sam član, nezakonito stjecanje materijalne koristi u ukupnom iznosu od više desetaka tisuća kuna. Naime, u školskom dvorištu Općine Sračinec i ispred poštanskog ureda srušeno je tridesetak krupnih stabala u organizaciji Općine Sračinec i ravnateljice OŠ Sračinec. Drvna građa, trupci i drvo za ogrijev su bez ikakvog javnog natječaja netransparentno ustupljeni odabranim mješanima koji su politički, rodbinski ili prijateljski bliski dužnosniku Božidaru Novoselcu, a u javnosti se plasiraju informacije da su drvnu građu dobili branitelji i socijalno ugrožene obitelji. Podnositelj prijave nadalje navodi imena osoba koji nisu iz socijalno ugroženih obitelji, već su pripadnici iste stranke kao i dužnosnik Božidar Novoselec, a kod kojih se mogu naći velike količine drvne građe.

Izvjestiteljica iznosi sve relevantne podatke utvrđene u postupku.

Izvjestiteljica navodi da iz prikupljene dokumentacije ne proizlaze saznanja koja bi upućivala na to da je dužnosnik na bilo koji način sudjelovao u dodjeli drvne građe koja se nalazila na školskom dvorištu OŠ Sračinec, pojedinim mještanim Općine Sračinec. Nadalje navodi da je Povjerenstvo kroz svoju dosadašnju praksu zauzelo stav da se članstvo dužnosnika i druge fizičke osobe u istoj političkoj stranci ili izbornoj koaliciji, samo po sebi, ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, ali navedena okolnost sama po sebi nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Predsjednica Povjerenstva kao izvjestiteljica u predmetu **M-98/20, na zahtjev dužnosnika MARIA ANTONIĆA, državnog tajnika u Ministarstvu gospodarstva i održivog razvoja do 24. rujna 2020.g.,** iznosi predmet i navodi da dužnosnik traži mišljenje Povjerenstva može li kao razriješeni državni tajnik prihvatiti funkciju predsjednika ili člana uprave neke od državnih agencija, ustanova, fonda ili npr. banke tipa APN, Hamag Bicro, HBOR, Fond za zaštitu okoliša, FINA, APP i sl., ukoliko bude izabran na natječaju. Dužnosnik dana 1. listopada 2020.g. proširuje svoj zahtjev i u odnosu na funkciju ravnatelja Državnog zavoda za statistiku.

Izvjestiteljica predlaže da se donese mišljenje dana temelju članka 14. stavka 1. ZSSI-a, u vezi s člankom 20. stavkom 3. ZSSI-a, dužnosnik ne može u razdoblju dvanaest mjeseci od dana prestanka obnašanja navedene dužnosti obavljati poslove upravljanja u poslovnim subjektima u smislu odredbe članka 4. stavka 4. ZSSI-a. Obzirom da predmetni zahtjev za davanjem mišljenja nije konkretiziran, već je postavljen načelno, u odnosu na veći broj subjekata, koji svaki pojedinačno ima drugačije ustrojstvo i oblik, predlaže uputiti dužnosnika da u trenutku kada se namjerava prijaviti na konkretan natječaj za stupanje u radni odnos zatraži mišljenje Povjerenstva za taj konkretan subjekt.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Član Povjerenstva Davorin Ivanjek kao izvjestitelj u predmetu **M-99/20, na zahtjev dužnosnika TONIA DRUŽETE, zamjenika općinskog načelnika Općine Lovran** iznosi predmet i navodi da dužnosnik traži od Povjerenstva mišljenje bi li bilo poželjno da u izvješću o imovinskom stanju koje se podnosi Povjerenstvu navede sve udruge čiji je član, a ne samo one u kojima je član tijela udruge koja ima upravljačke ovlasti.

Izvjestitelj predlaže da se donese mišljenje da bi usvrhu ostvarivanja načela obnašanja javnih dužnosti iz članka 5. ZSSI-a, prema kojima građani imaju pravo biti upoznati s ponašanjem dužnosnika kao javnih osoba te da dužnosnici ne smiju koristiti javnu dužnost za probitak povezane osobe, bilo uputno da dužnosnik u odgovarajuću rubriku obrasca izvješća o imovinskom stanju, uz funkcije koje u udrugama obavlja, navede podatke i o članstvu u udrugama u kojima ne obavlja neku funkciju, jer se time ostvaruje transparentnost kao jedna od propisanih svrha donošenja ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,15 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**